የጋራ መኖሪያ ቤቶች የዕጣ ማውጣት ሥነ-ሥርዓት ተከናወነ
ለ10ኛ ጊዜ የተከናወነው  የዕጣ ማውጣት ሥነ-ሥርዓት ቃል በተገባው መሰረት ከሚተላለፉት ቤቶች 20 በመቶው ለመንግሥት ሠራተኞች እንደሚሆኑ  ታውቋል።በተጨማሪም 30 በመቶ ሴቶችና 50 በመቶ አጠቃላይ ተመዝጋቢዎች እንዲሁም ስድስት ሺህ የልማት ተነሺዎች ቤት የሚተላለፍላቸው መሆኑን ተገልፀዋል ።የቤቶቹ ዋጋ የነዋሪዎችን አቅም ያገናዘበ ለማድረግ ከ50 በመቶ በላይ በመንግሥት ድጎማ ተደርጓል።ለስቱዲዮና ለ10/90 ተመዝጋቢዎች ከ10 እስከ 50 በመቶ ተጨማሪ ድጎማ በማድረግ በዝቅተኛ የኑሮ ደረጃ ላይ የሚገኙ ዜጎች ከአገሪቱ ኃብት ተጠቃሚ እንዲሆኑ እየተደረገ ነው።በ10/90 የተመዘገቡ 960 ሰዎች እንዲሁም በ20/80 የተመዘገቡ 81 ሺህ 37 ሰዎችም ዕጣ ውስጥ  ተካተዋል ።የቤቶች ግንባታው ኅብረተሰቡን የቤት ባለቤት ከማድረግ ባሻገር ለኮንስትራክሽን ኢንዱስትሪው ዘርፍ ዕድገትና ለአገራዊ ምርት ማደግ አስተዋጽኦ አድርጓል።ከሰኔ 2005 እስከ የካቲት 2007 ዓ.ም ድረስ ከ16 ወራት በላይ የቆጠቡ ተመዝጋቢዎች ዕጣ ውስጥ ተካተዋል።በመጪው ግንቦት መጨረሻ 10 ሺህ፣ በሰኔ መጨረሻ 20 ሺህ በአጠቃላይ በዘንድሮ ዓመት 74 ሺህ የጋራ መኖሪያ ቤቶች ለነዋሪዎች ይተላለፋሉ።በመዲናዋ የተገነቡትና በግንባታ ሂደት ላይ ያሉት የጋራ መኖሪያ ቤቶች 32 በመቶ የሚሆነውን ነዋሪ የቤት ባለቤት እንደሚያደርጉ ይጠበቃል።የጋራ መኖሪያ ቤቶቹ ለነዋሪዎች ከመተላለፋቸው በፊት የመሰረተ ልማታቸው ሙሉ በሙሉ እንዲሟላላቸው ተደርጓል።ቀደም ሲል የጋራ መኖሪያ ቤቶች ለነዋሪዎች ይተላለፉ የነበረው ግንባታቸው 80 በመቶ ሲደርስና የመሰረተ ልማታቸውም ሳይሟላ ነበር።እንደ ኢዜአ ዘገባ በአዲስ አበባ የቤቶች ልማት ፕሮጀክት ተግባራዊ ከተደረገ ከ1996 ዓ.ም ወዲህ የአሁኑን ሳይጨምር ከ105 ሺህ በላይ ቤቶች ተገንብተው  ለኅብረተሰቡ ተላልፈው ከግማሽ ሚሊዮን የሚበልጡ ዜጎች የቤት ባለቤት ማድረግ ተችሏል።